《偕张方伯樵野琴台秋禊 其一》
清代·黄良辉

银潢界西隅，逸踪袭二七。穆若眄昌辰，祓絜将阶吉。

翠漪绰奇态，雕云绚天质。哲牧喟萧序，簿领劳丹乙。

迢递琴台期，夙翰召灵匹。造櫩琼裾翔，中座组佩溢。

雪藕羞轻丝，冰菱荐文实。桂醑既射越，兰蒸复沤苾。

凉苔雨逾滋，寒花晚更密。拘解疏属年，趣协沧洲日。

游盘惜晷遽，欢浃忘景毕。何事拊牙徽，水木自明瑟。

作者简介：黄良辉，字耀庭，汉川人。同治庚午举人。有《黄氏诗钞》。